Stone and Star  อยู่ใกล้ๆกับเซ็นทรัลชิดลม บนถนนชิดลม ตั้งอยู่ที่เคยเป็นแมคโดนัลด์ไดร์ฟทรู มีที่จอดรถรอบร้าน กว้างขวาง 

เมื่อมาเยือนร้านนี้สิ่งแรกที่รู้สึกประทับใจคือความสวยของร้าน 

ร้านคง concept stone and star ด้วยลายวอลเปเปอร์บนฝาผนังเป็นแผนที่ดวงดาว ซ้อนข้างหลังด้วย เหล่าทวยเทพกำลังร่าเริง ดื่มกินอย่างสนุกสนาน ภาพสวยๆเช่นนี้อยู่ข้างหลังบาร์เทนเดอร์ ภาพนี้สร้างสรรค์งานโดยเด็กนักเรียนมหาวิทยาลัยศิลปากร 

เมนูของร้านถ่ายทำ ได้สวยงามประณีต สมกับเจ้าของร้านที่อยู่ในวงการ production House ทำให้รู้สึกอยากลิ้มลองอาหาร และเครื่องดื่ม หลายๆตัว 

เราเรียกน้ำย่อยด้วยเครื่องดื่มม็อกเทลค่ะ 

ตัวที่เลือกคือ ruby sky เป็นเครื่องดื่มออกโทนเปรี้ยวหวาน ใช้ grenadineให้มีสีแดงสวย ตกแต่งด้วยมิกซ์เบอร์รี่ และ top up ด้วยSchweppes  ตัวนี้สาวๆทุกคนดื่มแล้วติดใจแน่นอน

เพื่อนๆมีสั่งมอคเทล อย่างอื่นด้วย ดูสวยและน่ากินทุกตัวเลยค่ะ 

อีกแก้วหนึ่งที่ได้ชิมมแต่ไม่สามารถสั่งมากินเองทั้งหมดได้คือเบียร์ เพราะว่าแก้วใหญ่มาก 

เราลองชิม La Trappe Witte ไวท์เบียร์สไตล์แทรปปิสต์ ชนิดแรกและชนิดเดียวในโลก (ไปค้นข้อมูลมาค่ะ เพราะว่ามันอร่อย) Trappist คือ เบียร์จะมีการหมักต่ออีกเล็กน้อยหลังบรรจุขวดแล้ว น้ำเบียร์สีบลอนซ์เข้มๆ  เบียร์ตัวนี้เป็น เบียร์แบบที่เรียกว่า Ales (เอล) 

กินลื่นคล่องคอ ออกหวานเล็กๆไม่มาก แต่เมาและมึน เพราะตัวที่ดื่มคือ ระดับ La Trappe Quadrupel มี แอลกอฮอล์ 10%  

ที่ร้านมี La Trappe หลายระดับนะคะถ้าใครมาอยากดื่มที่แอลกอฮอล์ต่ำลงหน่อยนึงก็ลองสั่งดูตัวอื่นได้  ทางร้านมีหลายตัว หลายยี่ห้อ

เราเริ่มมื้ออาหารนี้ด้วยจานเรียกน้ำย่อยคือ 

เชฟสลัด ให้ผัก พวกไฮโดรโปนิกส์ มาเต็มชามใหญ่ตบหน้าด้วยซีฟู๊ดเช่นกุ้ง ปูนิ่มทอดกรอบ scallop น้ำสลัดใช้ตัว Balsamic รสออกเปรี้ยว

กากหมูผัดพริกเกลือ กากหมูซอยเป็นชิ้นเล็กๆ ผัดกับพริกเกลือกลิ่นหอมโชยมา เคี้ยวกรุบกรอบ หอมกากหมู รสเค็มกำลังดี จานนี้ชอบมาก

ไก่เหลืองบางแสน ใช้สะโพกไก่หั่นเป็นชิ้น หมักด้วยเครื่องเทศ พวกขมิ้น ทำให้ไก่มีสีเหลืองสวย แล้วเสียบไม้นำไปย่าง เวลาเสิร์ฟให้ความรู้สึกเหมือนกินไก่ย่างอยู่ริมทะเล แต่หนังไก่ยังคงหนาไม่ย่างบาง 

ลาบคั่วหมูเป็ดกรอบ  ลาบชามนี้หอมกลิ่นสมุนไพรมากเหมือนกินลาบคั่วที่เชียงใหม่ ถึงเครื่องและส่วนผสม

ปลากระพงทอดน้ำปลายำมะม่วง ปลาแล่เนื้อเป็นชิ้นใหญ่ๆลงไปทอด แล้วคลุกกับน้ำปลา ไม่ทำเค็มมากเกินไป  นำเนื้อปลา มาตกแต่งเป็นปลากระพงเต็มตัวอีกที จานนี้ทานง่ายมาก สามารถใช้ส้อมจิ้มกินได้ทันที  เครื่องเคียงเป็นยำมะม่วงรสชาติเปรี้ยว อยากกินหลายชิ้นเลย 

ต้มยำหมูสับน้ำข้น มาในชามสแตนเลส หม้อไฟ ให้หมูสับเยอะมาก และน้ำไม่ข้นจนเลี่ยน เห็นแล้วคิดถึงอยากได้มาม่ามาเสริม 

ซี่โครงแกะหมักเครื่องเทศย่าง เนื้อแกะนุ่ม อร่อย กลิ่นสาบแทบจะไม่มี เรียกว่ามีกลิ่นแกะเล็กน้อยพอหอม เชฟเลาะมันที่ทานไม่ได้ออกหมดแล้ว เหลือแต่ซี่โครงกับเนื้อนุ่มของแกะเท่านั้น ใจจริงอยากนำกระดูกขึ้นมาแทะด้วย แต่เกรงเพื่อนๆจะตกใจ 

ล็อบสเตอร์ผัดพริกเกลือ จานนี้ใหญ่อลังการ ล็อบสเตอร์ขนาดครึ่งกิโล แยกมาเป็นชิ้นๆและจัดเรียงใหม่เป็นรูปกุ้งยักษ์ โรยหน้าด้วยพริกกระเทียมเกลือ คั่วมาหอม เค็มเล็กน้อย เนื้อกุ้งล็อบสเตอร์แน่นเต็มตัว เนื้อกุ้งหวานนิดๆ

ตบท้ายกันด้วยของหวาน

เครปสไตล์ญี่ปุ่น แป้งเครปนุ่มนิ่ม ใส่ครีมเบาฟูทานแล้วแทบลอยขึ้นสวรรค์ ตกแต่งหน้าแล้วแต่จะเลือกเป็นผลไม้ สตอเบอรี่ หรือ นูเทลล่ากับกล้วย  หรือ ผลไม้รวม

หากใครชอบแป้งเครปแบบกรอบกรอบ ทางร้านก็ทำได้ด้วย เลือกสั่งตามใจชอบได้เลย

มื้อนี้นับว่าได้รับประทานอาหารที่มี ส่วนผสมส่วนประกอบที่ดีและทำออกมาได้อร่อยถูกปาก เข้ากับบรรยากาศเสียงเพลงเพราะๆ ยามค่ำคืนและได้รู้จักกับเพื่อนใหม่ๆหลายคน นับเป็นค่ำคืนที่ดีอีกคืนหนึ่ง